EUROPA-KOMMISSIONEN Bruxelles, den 18.5.2022 COM(2022) 231 final 2022/0164(COD) Forslag til EUROPA-PARLAMENTETS OG RÅDETS FORORDNING om ændring af forordning (EU) 2021/241 for så vidt angår kapitler om REPowerEU i genopretnings- og resiliensplaner og om ændring af forordning (EU) 2021/1060, forordning (EU) 2021/2115, direktiv 2003/87/EF og afgørelse (EU) 2015/1814



BEGRUNDELSE 1.BAGGRUND FOR FORSLAGET Forslagets begrundelse og formål Siden vedtagelsen af forordning (EU) 2021/241 om oprettelse af genopretnings- og resiliensfaciliteten ("forordningen om genopretnings- og resiliensfaciliteten") har hidtil usete geopolitiske og økonomiske begivenheder haft en drastisk indvirkning på EU's samfund og økonomi. Efter Ruslands invasion af Ukraine har argumenterne for en hurtig omstilling til ren energi i overensstemmelse med EU's klimamål for 2030 og dets mål om klimaneutralitet senest i 2050 aldrig været stærkere. EU importerer 90 % af sit gasforbrug, og Rusland tegner sig for mere end 40 % heraf. Rusland tegner sig også for 27 % af olie- og 46 % af kulimporten til EU. De europæiske ledere har i denne forbindelse opfordret Europa-Kommissionen til at reagere målrettet og effektivt. I Versailleserklæringen af 10.-11. marts 2022 har de europæiske stats- og regeringschefer udtrykkeligt givet Kommissionen mandat til inden udgangen af maj at foreslå en REPowerEU-plan, der fastsætter en reduktion af Unionens energiafhængighed som det centrale mål. Erklæringen indeholder navnlig en aftale om udfasning af afhængigheden af russisk gas-, olie- og kulimport så hurtigt som muligt. Versailleserklæringens tilsagn blev efterfølgende gentaget i Det Europæiske Råds konklusioner af 24.-25. marts, som desuden fokuserede på de vedvarende høje energiprisers stadig mere negative indvirkning på borgere og virksomheder, yderligere forstærket af den russiske militære aggression mod Ukraine. Efter lanceringen af NextGenerationEU i 2020 har den europæiske økonomi kurs mod en fremskyndet grøn og digital omstilling. Denne dobbelte omstilling skal nu imidlertid finde sted inden for rammerne af en forstyrret global kontekst, hvor der hersker ny usikkerhed. Som bemærket af de europæiske ledere er det blevet tydeligere end nogensinde, at det er afgørende for en vellykket og bæredygtig genopretning efter covid-19-krisen at øge Unionens energiforsyningssikkerhed og mindske EU's afhængighed af fossile brændstoffer fra Rusland. Høje energipriser og risiko for forstyrrelser af energiforsyningen, som forværres af uventede eksterne forhold, truer med at forværre de økonomiske udsigter og svække den sociale og territoriale samhørighed for alle medlemsstater. Mere specifikt risikerer svingende energipriser at påvirke virksomhedernes, og navnlig den industrielle underskovs, konkurrenceevne og forværre uligheden og energifattigdommen, navnlig for sårbare husholdninger og lav- og mellemindkomsthusstande. Genopretnings- og resiliensfaciliteten er hjørnestenen i Den Europæiske Unions fremtidsorienterede vækststrategi efter covid-19-krisen, da de nationale genopretnings- og resiliensplaner fastsætter investerings- og reformdagsordenen for de kommende år. Et stort antal foranstaltninger, der indgår i genopretnings- og resiliensplanerne, forventes allerede i væsentlig grad at forbedre modstandsdygtigheden af Unionens energiforsyning, mindske afhængigheden af energiimport og støtte en retfærdig omstilling, således at ingen region og ingen person lades i stikken. Genopretnings- og resiliensfaciliteten med de allerede planlagte investeringer og reformer, som skal sikre den grønne og den digitale omstilling, er fortsat afgørende. Den seneste geopolitiske og økonomiske udvikling kræver samtidig en endnu mere udtalt forståelse for tidshorisontens betydning og et endnu højere ambitionsniveau for at sikre en vellykket genopretning efter covid-19-krisen. Der er behov for at fremskynde og uddybe reformer og investeringer på dette område både på EU-plan og på nationalt plan. EU's afhængighed af fossile brændstoffer fra Rusland kan og bør udfases i god tid inden 2030. Med henblik på at nå dette skal REPowerEU supplere de tiltag, der er iværksat inden for energiforsyningssikkerhed og -lagring, med en række foranstaltninger, som har til formål at spare energi, diversificere forsyningerne og fremskynde Europas omstilling til ren energi. Diversificeringen af gasforsyningerne kan ske ved at øge importen af LNG og rørledningsimporten fra ikkerussiske leverandører samt ved at øge forsyningen med bæredygtig biomethan, som produceres af organisk affald og restprodukter fra landbrug og skovbrug, samt vedvarende eller fossilfri brint. Energibesparelser kan opnås i husholdninger og bygninger samt inden for transport og industri og i elsystemet ved at øge energieffektiviteten. For at fremskynde Europas omstilling til ren energi skal andelen af vedvarende energi i energimikset øges, og der skal træffes foranstaltninger til at afhjælpe infrastrukturflaskehalse og mangel på arbejdskraft og kvalifikationer. Disse tre sæt af tiltag kan støttes gennem en kombination af investeringer og reformer. Genopretnings- og resiliensplanerne er således et godt udgangspunkt for at gennemføre disse stadig mere presserende prioriteter. Med det nuværende forslag vil medlemsstaternes genopretnings- og resiliensplaner tjene som en strategisk ramme for reformer og investeringer, som skal sikre en fælles europæisk indsats for at øge energisystemernes modstandsdygtighed, sikkerhed og bæredygtighed. Multinationale projekter og foranstaltninger af grænseoverskridende karakter, navnlig dem, der har til formål at sikre bedre energiforbindelser mellem medlemsstaterne og dermed øge diversificeringen af forsyningen, er særligt velegnede til at opfylde REPowerEU's mål. I den forbindelse kan genopretnings- og resiliensfaciliteten med fordel supplere de projekter af fælles interesse, der udvælges på grundlag af TEN-E-forordningen. Projekter af fælles interesse kan også støttes gennem Connecting Europe-faciliteten ("CEF"). Samtidig bør tilføjelserne til genopretnings- og resiliensplanerne ikke påvirke den igangværende gennemførelse af den ambitiøse dagsorden for reformer og investeringer, som er fastholdt i Rådets nuværende gennemførelsesafgørelser. Nye foranstaltninger, der foreslås som reaktion på den geopolitiske og socioøkonomiske udvikling, bør derfor afstemmes efter, supplere og hænge sammen med denne dagsorden. Det nuværende forslag indeholder således målrettede ændringer af forordningen om genopretnings- og resiliensfaciliteten med henblik på at: –tilføje særlige kapitler i genopretnings- og resiliensplanerne, herunder nye reformer og investeringer for at opfylde REPowerEU-målene, og –sikre synergi og komplementaritet mellem foranstaltninger, der finansieres under genopretnings- og resiliensfaciliteten, og tiltag, der støttes via andre nationale midler eller EU-midler. Ændringerne af forordningen om genopretnings- og resiliensfaciliteten bør suppleres med lovgivningsmæssige ændringer med det formål at etablere en række andre finansieringskilder, som kan bidrage til finansiering af de nye REPowerEU-mål inden for rammerne af genopretnings- og resiliensfaciliteten. Således bør indtægter fra auktionering af en begrænset del af kvoterne under emissionshandelssystemet ("ETS") fra markedsstabilitetsreserven ("MSR") afsættes til finansiering af nye foranstaltninger med relation til REPowerEU. Medlemsstaterne bør have større fleksibilitet til at overføre midler, der er tildelt dem både i henhold til forordningen om fælles bestemmelser ((EU) 2021/1060) og forordningen om strategiske planer under den fælles landbrugspolitik ((EU) 2021/2115). Sammenhæng med de gældende regler på samme område Dette forslag ændrer forordning (EU) 2021/241 om oprettelse af genopretnings- og resiliensfaciliteten, forordning (EU) 2021/1060 ("forordningen om fælles bestemmelser"), afgørelse (EU) 2015/1814 ("afgørelsen om markedsstabilitetsreserven"), direktiv 2003/87/EF ("ETS-direktivet") og forordning (EU) 2021/2115 om strategiske planer under den fælles landbrugspolitik. Forslaget bygger på den eksisterende og velfungerende ramme for genopretnings- og resiliensfaciliteten og tager sigte på yderligere at støtte foranstaltninger, der er nødvendige for at fremskynde Unionens indsats for at mindske afhængigheden af russiske fossile brændstoffer og således sikre en vellykket genopretning efter covid-19-krisen i overensstemmelse med facilitetens overordnede og specifikke mål. Ved at indføre kapitler om REPowerEU fremmer forslaget desuden koordinering og synergi mellem de foranstaltninger, der støttes under genopretnings- og resiliensfaciliteten, og andre tiltag, der finansieres ved hjælp af andre kilder, herunder gennem nationale midler. Dette betyder, at genopretnings- og resiliensfaciliteten kan være en strategisk ramme for REPowerEU-initiativer, således at der opnås størst mulig komplementaritet, overensstemmelse og sammenhæng mellem de politikker og tiltag, der iværksættes for at fremme uafhængighed og sikkerhed i Unionens energiforsyning og afbøde de socioøkonomiske omkostninger og virkninger under omstillingen.

De supplerende finansielle ressourcer, der indgår i forslaget, har til formål at fremskynde opfyldelsen af REPowerEU-målene. Muligheden for at overføre mere fra andre EU-instrumenter, såsom samhørighedsfondene, til genopretnings- og resiliensfaciliteten for at nå REPowerEU-målene begrundes med den høje grad af overensstemmelse mellem disse værktøjers mål og målene i det nuværende forslag. Forslaget er i overensstemmelse med de politiske mål, der følges af fondene under samhørighedspolitikken og den fælles landbrugspolitik. Som følge af REPowerEU-målet om en hurtigere dekarboniserering af økonomien er den type projekter, der skal støttes under genopretnings- og resiliensfaciliteten, i god overensstemmelse med den type investeringer, der tilgodeses af fondene under samhørighedspolitikken, f.eks. investeringer i energieffektivitetsforanstaltninger. Det samme gælder for den fælles landbrugspolitik og fokusset på vedvarende energi, der indgår som en central prioritet i REPowerEU. Forslaget er i overensstemmelse med de politiske retningslinjer under det europæiske semester. Medlemsstater, der foreslår en ændring af deres genopretnings- og resiliensplaner, skal godtgøre, at foranstaltningerne effektivt efterkommer de landespecifikke henstillinger, der er offentliggjort i den forbindelse. Rapportering om de fremskridt, der gøres med gennemførelsen af foranstaltningerne og tiltagene i de nationale REPowerEU-kapitler, vil finde sted inden for de eksisterende rammer af det europæiske semester som fastsat i forordningen om genopretnings- og resiliensfaciliteten. I Kommissionens forslag COM(2021) 571 af 14.7. 2021 foreslås det at ændre MSR-afgørelsen og forlænge fordoblingen af tilførselsraten og minimumsreserven til 2030. Formålet med forslaget er at sikre MSR's langsigtede mål med hensyn til at nedbringe overskuddet og sikre, at markedets modstandsdygtighed ikke påvirkes. På kort sigt kræver den ekstraordinære situation på energimarkederne som følge af Ruslands invasion af Ukraine imidlertid, at Unionen mobiliserer alle tilgængelige ressourcer for at fremskynde overgangen væk fra russiske fossile brændstoffer. Med henblik herpå bør en del af de kvoter, der i øjeblikket ligger under MRS, svarende til en markedsværdi på 20 mia. EUR, frigøres og tildeles genopretnings- og resiliensfaciliteten for at fremme REPowerEU's mål. De foreslåede ændringer indgår i en bredere vifte af foranstaltninger, som Unionen har truffet som reaktion på det ændrede socioøkonomiske og geopolitiske landskab inden for rammerne af REPowerEU, nemlig forslaget til forordning om gaslagring, forslaget om udformningen af energimarkedet, platformen for fælles indkøb af gas og EU's solenergistrategi. Instrumenterne supplerer hinanden, da det foreliggende forslag fokuserer på at tilskynde til og muliggøre REPowerEU-tiltagene på nationalt plan, mens de ovenfor omtalte foranstaltninger vedrører den europæiske dimension af REPowerEU. Sammenhæng med Unionens politik på andre områder Forslaget er konsekvent og sikrer komplementaritet og synergi med andre EU-politikker. Forslaget er navnlig i overensstemmelse med en bredere vifte af initiativer til forbedring af Unionens modstandsdygtighed på energiområdet, navnlig Kommissionens Fit for 55-forslag såsom revisionen af den tredje energipakke (direktiv 2009/73/EU og forordning 715/2009/EU), revisionen af direktivet om fremme af vedvarende energi (direktiv (EU) 2018/2001) og revisionen af direktivet om energieffektivitet (direktiv 2012/27/EU), som forventes at skabe et modstandsdygtigt og bæredygtigt energisystem i Unionen. 2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET •Retsgrundlag I overensstemmelse med artikel 175, stk. 3, i traktaten om Den Europæiske Unions funktionsmåde har den foreslåede forordning til formål at bidrage til at styrke samhørigheden gennem foranstaltninger, der gør det muligt for medlemsstaterne at mindske afhængigheden af ekstern fossil energi og øge deres energiforsyningssikkerhed ved at styrke produktionen af og forsyningen med bæredygtig energi i Unionen og samle ressourcerne på tværs af medlemsstater og regioner. Det overordnede mål er at sikre en bæredygtig og sikker energiforsyning for alle medlemsstater og borgere i Unionen under hensyntagen til markante nationale og regionale forskelle og samtidig fremme social retfærdighed og sikre en retfærdig og inklusiv omstilling, der ikke lader nogen region eller person i stikken. Den aktuelle geopolitiske situation har understreget, at der er betydelige forskelle mellem medlemsstaterne og regionerne med hensyn til afhængigheden af fossile brændstoffer og navnlig dem, der importeres fra Rusland. Med dette initiativ arbejder EU sammen med alle medlemsstater og samler midlerne fra forskellige EU-kilder med det formål at fordele ressourcerne retfærdigt og støtte tiltag rettet mod de konkrete energiudfordringer, som de enkelte medlemsstater står over for. I overensstemmelse med artikel 177, stk. 1, i traktaten om Den Europæiske Unions funktionsmåde har den foreslåede forordning ved at øge fleksibiliteten med hensyn til at kunne foretage overførsler fra fondene under samhørighedspolitikken en indvirkning på organiseringen af strukturfondene. I overensstemmelse med artikel 192, stk. 1, og 194, stk. 2, i traktaten om Den Europæiske Unions funktionsmåde har den foreslåede forordning til formål at indføre ændringer af EU's emissionshandelssystem for at bidrage til at sikre energiforsyningssikkerheden i Unionen. I overensstemmelse med artikel 322 i traktaten om Den Europæiske Unions funktionsmåde fastsættes der ved den foreslåede forordning finansielle regler for gennemførelsen af budgettet gennem indførelse af regler for opførelse af bevillinger med hensyn til de nye indtægter. •Nærhedsprincippet Det overordnede mål med forslaget er at styrke samhørigheden gennem foranstaltninger, der giver medlemsstaterne mulighed for at fremme den nationale energiforsynings og Unionens energiforsynings uafhængighed og sikkerhed. Med henblik herpå fastsættes der ved forslaget en ny forpligtelse for medlemsstaterne til at indgive genopretnings- og resiliensplaner eller ændre disse, således at de omfatter et kapitel om REPowerEU med konkrete reformer og investeringer, der tager fat på deres udfordringer på energiområdet. Det er vigtigt at bemærke, at det er op til medlemsstaterne at beslutte, om de ønsker at finansiere disse foranstaltninger med EU-midler og/eller nationale midler. Gennemførelsen af relevante foranstaltninger for at gøre Unionen mere modstandsdygtig og mindre afhængig ved at diversificere energiforsyningskæderne er et spørgsmål af fælles interesse for hele Unionen. Der er behov for en indsats på EU-plan for at koordinere en stærk reaktion på de forværrede udfordringer på energiområdet med hidtil usete energiprisstigninger, som risikerer at forværre de socioøkonomiske forskelle og uligheder, og den bekymrende geopolitiske udvikling ved Unionens grænse. Desuden står visse regioner over for lignende udfordringer på energiområdet, som kræver en koordineret grænseoverskridende indsats, der gør det muligt at skabe større synergi. Unionens indsats vil skabe merværdi ved at etablere en særlig ramme, der gør det muligt at støtte medlemsstaterne i udformningen og gennemførelsen af hårdt tiltrængte reformer og investeringer på energiområdet. Der vil også blive skabt merværdi, ved at disse foranstaltninger koordineres og der på denne måde sikres en sammenhængende indsats omfattende hele EU, samtidig med at der foreslås foranstaltninger, der er skræddersyet til de enkelte medlemsstaters særlige forhold. •Proportionalitetsprincippet Forslaget er i overensstemmelse med proportionalitetsprincippet, idet det begrænser sig til det strengt nødvendige for at nå de tilsigtede mål på europæisk plan og ikke går ud over, hvad der er nødvendigt til dette formål. Det skøn, som medlemsstaterne har, når de beslutter, hvilke REPowerEU-foranstaltninger de ønsker at støtte gennem den særlige finansiering under genopretnings- og resiliensfaciliteten, er sammen med det aftalte samarbejde gennem hele processen en yderligere garanti for overholdelse af proportionalitetsprincippet og etablering af gensidig tillid og samarbejde mellem medlemsstaterne og Kommissionen. •Reguleringsmiddel/reguleringsform For at drage fordel af den allerede udviklede ramme i form af genopretnings- og resiliensfaciliteten er en forordning om ændring af forordningen om genopretnings- og resiliensfaciliteten, forordningen om fælles bestemmelser og forordningen om regler for støtte til strategiske planer, der udarbejdes af medlemsstaterne under den fælles landbrugspolitik, samt af ETS-direktivet og MSR-afgørelsen et passende retligt instrument til gennemførelse af REPowerEU-målene.

3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER •Efterfølgende evalueringer/kvalitetskontrol af gældende lovgivning Den 1. marts 2022 vedtog Kommissionen den første årsrapport om gennemførelsen af genopretnings- og resiliensfaciliteten. Rapporten viser, at der er gjort store fremskridt, og bekræfter, at gennemførelsen af genopretnings- og resiliensfaciliteten er godt i gang. Specielt med hensyn til den grønne omstilling anslås i alt 224,1 mia. EUR at være afsat til denne søjle i genopretnings- og resiliensfaciliteten, hvilket svarer til 50 % af de samlede udgifter i de 22 genopretnings- og resiliensplaner, der blev vedtaget indtil udgangen af marts 2022. Hvad angår de specifikke politikområder, er 29 % af udgifterne til grøn omstilling (samlede anslåede omkostninger på 64,4 mia. EUR) afsat til energieffektivitetsforanstaltninger, yderligere 12 % (samlede anslåede omkostninger på 26,7 mia. EUR) er afsat til ren energi — vedvarende energi og net, og grønne multinationale projekter eller grænseoverskridende projekter tegner sig for en samlet anslået omkostning på over 27 mia. EUR. •Høringer af interesserede parter Selv om der ikke blev gennemført nogen formel høring af interesserede parter, er RePowerEU blevet drøftet indgående med medlemsstaterne. F.eks. afholdt Kommissionen den 6. april 2022 inden for rammerne af den uformelle ekspertgruppe vedrørende gennemførelsen af genopretnings- og resiliensfaciliteten en drøftelse af netop dette emne. Efterfølgende afholdt Kommissionen en række særlige bilaterale møder med de enkelte medlemsstater for at drøfte de nationale prioriteter i forbindelse med REPowerEU. •Konsekvensanalyse På grund af forslagets hastende karakter er der ikke foretaget nogen konsekvensanalyse. •Grundlæggende rettigheder Forslaget har en positiv virkning på beskyttelsen og udviklingen af Unionens grundlæggende rettigheder, hvis medlemsstaterne anmoder om og modtager støtte på de relevante områder. F.eks. kan reformer og investeringer på områder som bekæmpelse af energifattigdom støtte Unionens grundlæggende rettigheder, eksempelvis retten til respekt for menneskets integritet. 4.VIRKNINGER FOR BUDGETTET Facilitetens finansieringsramme forhøjes med 20 mia. EUR (i løbende priser), som finansieres gennem auktionering af ETS-kvoter. Beløbet vil blive stillet til rådighed for medlemsstaterne i form af ikketilbagebetalingspligtig finansiel støtte under direkte forvaltning til udelukkende at støtte reformer og investeringer, der indgår i REPowerEU-kapitlet. Værdien af den ikketilbagebetalingspligtige støtte udgør eksterne formålsbestemte indtægter som omhandlet i finansforordningens artikel 21, stk. 5. Derudover vil medlemsstaterne have mulighed for at overføre op til 12,5 % af deres tildeling under samhørighedspolitikken til genopretnings- og resiliensfaciliteten, nemlig 5 % (op til 17,9 mia. EUR) i form af den allerede tilgængelige overførselsmulighed samt yderligere 7,5 % (op til 26,9 mia. EUR) udelukkende til REPowerEU's mål. Medlemsstaterne vil også have mulighed for at overføre op til 12,5 % af deres oprindelige tildeling under Den Europæiske Landbrugsfond for Udvikling af Landdistrikterne (ELFUL) (op til 7,5 mia. EUR) til genopretnings- og resiliensfaciliteten med henblik på at støtte foranstaltninger, der er omfattet af REPowerEU-kapitlet. De frivillige overførsler af forpligtelsesbevillinger fra fondene omfattet af forordningen om fælles bestemmelser og ELFUL betyder, at der indgås forpligtelser fra 2022 for fondene omfattet af forordningen om fælles bestemmelser og fra 2023 for ELFUL, hvilket er foreneligt med lofterne for forpligtelsesbevillinger for udgiftsområde 2a og 3 i den flerårige finansielle ramme for 2021-2027. Betalingerne vil finde sted i perioden 2023-2026 i overensstemmelse med gennemførelsesfristerne for genopretnings- og resiliensfaciliteten. Den nøjagtige årlige virkning vil afhænge af de beløb, som medlemsstaterne rent faktisk overfører. Kommissionen vil tage hensyn til overførslerne i den årlige budgetprocedure, idet betalingerne gennemføres under forudsætning af, at der er midler til rådighed. 5.ANDRE FORHOLD •Planer for gennemførelsen og foranstaltninger til overvågning, evaluering og rapportering Forslaget er baseret på eksisterende metoder til overvågning og evaluering af og rapportering om fremskridtene med reformerne og investeringerne i genopretnings- og resiliensplanerne, jf. forordningen om genopretnings- og resiliensfaciliteten. De foranstaltninger, der indgår i kapitlet om REPowerEU, vil være omfattet af de samme overvågningsordninger som andre foranstaltninger under genopretnings- og resiliensfaciliteten med en yderligere resultatindikator, der er udformet med henblik på at følge fremskridtene med at opnå REPowerEU's mål. For at sikre synergi og komplementaritet bør det nye kapitel om REPowerEU også indeholde oplysninger om tiltag, der forfølger REPowerEU-målene, og som ikke skal finansieres under genopretnings- og resiliensfaciliteten, men gennem nationale midler eller andre EU-midler. Disse tiltag vil blive overvåget inden for de eksisterende rammer af det europæiske semester, jf. forordningen om genopretnings- og resiliensfaciliteten, i fuld komplementaritet med de integrerede nationale energi- og klimaplaner under forordningen om forvaltning af energiunionen og klimaindsatsen. Dette vil gøre det muligt for medlemsstaterne at give et samlet overblik over den planlagte politiske indsats for at nå REPowerEU-målene og sikre, at hver reform og investering støttes af den mest hensigtsmæssige finansieringskilde under hensyn til anvendelsesområde, gennemførelsesmetoder og tidsplan. Dette vil navnlig betyde, at komplementariteten mellem genopretnings- og resiliensfaciliteten og samhørighedsfondene kan udnyttes bedst muligt, f.eks. med hensyn til de respektive gennemførelseshorisonter. •Nærmere redegørelse for de enkelte bestemmelser i forslaget Dette forslag indeholder bestemmelser om målrettede ændringer af ovennævnte EU-retsakter for at give mulighed for et større bidrag til opfyldelsen af REPowerEU-målene, navnlig ved at tilskynde medlemsstaterne til at indgive særlige tillæg til deres eksisterende nationale genopretnings- og resiliensplaner.

Med henblik herpå indføres der med forslaget: ·ændringer af forordningen om genopretnings- og resiliensfaciliteten: ·en forpligtelse for medlemsstaterne til at ændre deres genopretnings- og resiliensplaner og også indgive et særligt kapitel om REPowerEU, der skitserer foranstaltninger og tiltag, der har til formål at opfylde REPowerEU-målene ·en undtagelse fra kravet vedrørende de digitale mål, jf. artikel 19, stk. 3, litra f), for nye foranstaltninger, der indgår i kapitlet om REPowerEU (samtidig med, at kravet vedrørende klimamålene i artikel 19, stk. 3, litra e), opretholdes) ·en særlig undtagelse fra forpligtelsen til at anvende princippet om ikke at gøre væsentlig skade, jf. artikel 5, stk. 2, for reformer og investeringer, der forbedrer energiinfrastrukturen med henblik på at opfylde det umiddelbare behov for forsyningssikkerhed vedrørende olie og gas, navnlig for at muliggøre diversificering af forsyningen i hele Unionens interesse ·et nyt vurderingskriterium, der tager højde for de specifikke REPowerEU-mål ·rapporteringsforpligtelser vedrørende kapitlet om REPowerEU ·en ændring af afgørelse (EU) 2015/1814, der forlænger den nuværende tilførselsrate for kvoter til MSR til 2030 og giver mulighed for at frigive og auktionere en del af kvoterne herfra og fordele de genererede indtægter til genopretnings- og resiliensfaciliteten ·en ændring af direktiv 2003/87/EF, som fastsætter de nærmere bestemmelser for auktionering af kvoter, der frigives fra MSR, og overførsel af de genererede indtægter på 20 mia. EUR til genopretnings- og resiliensfaciliteten ·en ændring af forordning (EU) 2021/1060, der giver medlemsstaterne mulighed for at overføre op til 7,5 % af deres nationale tildeling til genopretnings- og resiliensfaciliteten ud over den eksisterende overførselsmulighed på 5 % for at støtte reformer og investeringer, der indgår i kapitlet om REPowerEU ·en ændring af forordning (EU) 2021/2115, der giver medlemsstaterne mulighed for at anvende en del af tildelingen under ELFUL via genopretnings- og resiliensfaciliteten for at støtte reformer og investeringer, der indgår i kapitlet om REPowerEU. 2022/0164 (COD) Forslag til EUROPA-PARLAMENTETS OG RÅDETS FORORDNING om ændring af forordning (EU) 2021/241 for så vidt angår kapitler om REPowerEU i genopretnings- og resiliensplaner og om ændring af forordning (EU) 2021/1060, forordning (EU) 2021/2115, direktiv 2003/87/EF og afgørelse (EU) 2015/1814 EUROPA-PARLAMENTET OG RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 175, stk. 3, artikel 177, stk. 1, artikel 192, stk. 1, artikel 194, stk. 2, og artikel 322, stk. 1, under henvisning til forslag fra Europa-Kommissionen, efter fremsendelse af udkast til lovgivningsmæssig retsakt til de nationale parlamenter, under henvisning til udtalelse fra Det Europæiske Økonomiske og Sociale Udvalg,

under henvisning til udtalelse fra Regionsudvalget, under henvisning til udtalelse fra Revisionsretten, efter den almindelige lovgivningsprocedure, og ud fra følgende betragtninger: (1)Siden vedtagelsen af Europa-Parlamentets og Rådets forordning (EU) 2021/241 om oprettelse af genopretnings- og resiliensfaciliteten har hidtil usete geopolitiske begivenheder og deres direkte og indirekte socioøkonomiske konsekvenser i betydelig grad påvirket Unionens samfund og økonomi. Navnlig er det blevet tydeligere end nogensinde, at Unionens energisikkerhed er uundværlig for en vellykket, bæredygtig og inklusiv genopretning efter covid-19-krisen, da den også yder et vigtigt bidrag til den europæiske økonomis modstandsdygtighed. (2)På grund af den direkte sammenhæng mellem en bæredygtig genopretning, opbygningen af Unionens modstandsdygtighed og Unionens energisikkerhed og dennes betydning for en retfærdig og inklusiv omstilling er genopretnings- og resiliensfaciliteten et velegnet instrument i forbindelse med Unionens reaktion på disse nye udfordringer. (3)I Versailleserklæringen af 10.-11. marts 2022 har stats- og regeringscheferne opfordret Kommissionen til inden udgangen af maj at foreslå en REPowerEU-plan om at udfase afhængigheden af importen af fossile brændstoffer fra Rusland, som efterfølgende blev gentaget i Det Europæiske Råds konklusioner af 24.-25. marts 2022. Dette bør gøres i god tid inden 2030 på en måde, der er i overensstemmelse med EU's grønne pagt og klimamålene for 2030 og 2050, der er nedfældet i "den europæiske klimalov". Forordning (EU) 2021/241 bør derfor ændres for at styrke muligheden for herigennem at støtte reformer og investeringer, der har til formål at diversificere energiforsyningen, navnlig fossile brændstoffer, og hermed styrke Unionens strategiske uafhængighed sammen med en åben økonomi. Der bør også ydes støtte til reformer og investeringer, der øger energieffektiviteten i medlemsstaternes økonomier. (4)For at opnå størst mulig komplementaritet, overensstemmelse og sammenhæng mellem de politikker og tiltag, som Unionen og medlemsstaterne iværksætter for at fremme uafhængighed og sikkerhed i Unionens energiforsyning, bør disse reformer og investeringer på energiområdet etableres gennem et særligt "REPowerEU-kapitel" i genopretnings- og resiliensplanerne. (5)For at få den størst mulige rækkevidde af Unionens indsats bør det kræves, at alle medlemsstater, der indgiver en genopretnings- og resiliensplan efter denne forordnings ikrafttræden, i deres plan medtager et kapitel om REPowerEU. Dette krav bør af hensyn til det ajourførte maksimale finansielle bidrag navnlig gælde for reviderede planer, som medlemsstaterne indgiver fra den 30. juni 2022. (6)Kapitlet om REPowerEU bør omfatte nye reformer og investeringer, der bidrager til REPowerEU's mål. Desuden bør kapitlet indeholde en oversigt over andre foranstaltninger, der finansieres ved hjælp af andre kilder end genopretnings- og resiliensfaciliteten og bidrager til de energirelaterede mål, der er skitseret i betragtning 3. Oversigten bør omfatte foranstaltninger, der skal gennemføres mellem den 1. februar 2022 og den 31. december 2026, som er den periode, hvor målene i denne forordning skal nås. For så vidt angår naturgasinfrastruktur bør investeringerne og reformerne relateret til REPowerEU-kapitlerne med henblik på at dreje forsyningen væk fra Rusland og diversificere denne bygge på de behov, der aktuelt er identificeret gennem den vurdering, der er gennemført og vedtaget af det europæiske net af transmissionssystemoperatører for gas (ENTSOG), der er oprettet i en ånd af solidaritet med hensyn til forsyningssikkerhed, og tage hensyn til de skærpede beredskabsforanstaltninger, der er truffet med henblik på tilpasning til nye geopolitiske trusler. Endelig bør REPowerEU-kapitlerne indeholde en redegørelse for og en kvantificering af de samlede virkninger af de reformer og investeringer, der finansieres af genopretnings- og resiliensfaciliteten, og de andre foranstaltninger, der finansieres ved hjælp af andre kilder end genopretnings- og resiliensfaciliteten. (7)Der bør tilføjes et relevant vurderingskriterium, som kan danne grundlag for Kommissionens vurdering af de reformer og investeringer, der indgår i REPowerEU-kapitlet, og for at sikre, at reformer og investeringer er egnede til at nå de specifikke mål, der vedrører REPowerEU. Der bør kræves en A-rating i henhold til dette nye vurderingskriterium, for at den pågældende genopretnings- og resiliensplan kan vurderes positivt af Kommissionen. (8)Investeringer i infrastruktur og teknologier alene er ikke tilstrækkeligt til at sikre en reduktion af afhængigheden af fossile brændstoffer. Der bør afsættes ressourcer til omskoling og opkvalificering af mennesker for yderligere at udstyre arbejdsstyrken med grønne færdigheder. Dette er i overensstemmelse med målsætningerne for Den Europæiske Socialfond Plus, som skal støtte medlemsstaterne i at kvalificere arbejdsstyrken og gøre denne modstandsdygtig og klar til fremtidens arbejdsmarked. I lyset heraf bør midler, der overføres fra Den Europæiske Socialfond Plus, bidrage til at støtte foranstaltninger til omskoling og opkvalificering af arbejdsstyrken. Kommissionen vil vurdere, om foranstaltningerne i REPowerEU-kapitlerne bidrager væsentligt til at støtte en omskoling af arbejdsstyrken i retning af grønne færdigheder. (9)Anvendelsen af denne ordning bør ikke berøre alle andre retlige krav i henhold til forordning (EU) 2021/241, medmindre andet er fastsat i nærværende forordning. (10)Genopretnings- og resiliensplanen, herunder kapitlet om REPowerEU, bør bidrage til effektivt at håndtere alle eller en betydelig del af de udfordringer, der er identificeret i de relevante landespecifikke henstillinger, herunder de landespecifikke henstillinger, der skal vedtages i forbindelse med 2022-semestercyklussen, og som bl.a. henviser til de energiudfordringer, som medlemsstaterne står over for. (11)En effektiv omstilling til grøn energi og en reduktion af energiafhængigheden indebærer betydelige digitale investeringer. I lyset af forordning (EU) 2021/241 bør medlemsstaterne redegøre for, hvordan foranstaltningerne i genopretnings- og resiliensplanen, herunder foranstaltningerne i kapitlet om REPowerEU, forventes at bidrage til den digitale omstilling eller til håndtering af de dermed forbundne udfordringer, og om de tegner sig for et beløb, der bidrager til de digitale mål, på grundlag af metoden til digital tagging. I betragtning af den hidtil usete hastende karakter og betydning af de energiudfordringer, som Unionen står over for, bør de reformer og investeringer, der indgår i kapitlet om REPowerEU, imidlertid ikke tages i betragtning ved beregningen af planens samlede tildeling med henblik på anvendelsen af kravet vedrørende de digitale mål i forordning (EU) 2021/241. (12)I henhold til artikel 18, stk. 4, litra q), i forordning (EU) 2021/241 bør medlemsstaterne også fremlægge en sammenfatning af den høringsproces, der er gennemført med lokale og regionale myndigheder og andre relevante interessenter, herunder fra landbrugssektoren, hvis det er relevant, for så vidt angår reformer og investeringer, der indgår i kapitlet om REPowerEU. Sådanne sammenfatninger bør omfatte en redegørelse for resultatet af disse høringer og en oversigt over, hvordan de modtagne input afspejles i REPowerEU-kapitlerne. (13)Anvendelsen af princippet om ikke at gøre væsentlig skade er afgørende for at sikre, at de investeringer og reformer, der foretages som led i genopretningen efter pandemien, gennemføres på en bæredygtig måde. Det bør fortsat finde anvendelse på de reformer og investeringer, der støttes af faciliteten, med én særlig undtagelse, nemlig når det drejer sig om at beskytte EU's umiddelbare energisikkerhed. I betragtning af målsætningen om at dreje energiforsyningen væk fra russiske leverandører og diversificere denne bør det ikke kræves, at de reformer og investeringer, der er fastsat i nævnte REPowerEU-kapitler, og som har til formål at forbedre energiinfrastrukturen og -faciliteterne for at opfylde det umiddelbare behov for forsyningssikkerhed vedrørende olie og gas, overholder princippet om "ikke at gøre væsentlig skade", og disse bør derfor undtages fra en sådan vurdering. (14)Der bør indføres yderligere incitamenter for medlemsstaterne til at anmode om lån gennem en præcisering af proceduren for tildeling af lån. I overensstemmelse med forordning (EU) 2021/241 kan medlemsstaterne anmode om lån indtil den 31. august 2023. En hensigt om at indgive en låneanmodning bør meddeles Kommissionen 30 dage efter nærværende forordnings ikrafttræden, således at omfordelingen af de resterende midler kan foregå på en velordnet måde. (15)For at tilskynde til et højt ambitionsniveau for de reformer og investeringer, der skal medtages i REPowerEU-kapitlet, bør der desuden tilvejebringes nye særlige finansieringskilder. (16)Selv om det er nødvendigt at forlænge den nuværende tilførselsrate for kvoter til markedsstabilitetsreserven ("MSR") for på lang sigt at forhindre en betydelig stigning i overskuddet af kvoter i EU's emissionshandel, kræver den nuværende økonomiske og geopolitiske situation, at Unionen mobiliserer tilgængelige midler for hurtigt at diversificere EU's energiforsyning og mindske afhængigheden af fossile brændstoffer inden 2030. I den forbindelse bør Europa-Parlamentets og Rådets afgørelse (EU) 2015/1814 og Europa-Parlamentets og Rådets direktiv 2003/87/EF ændres med henblik på at forlænge fordoblingen af tilførselsraten på 24 % til MSR til 2030, samtidig med at der gives mulighed for ekstraordinært af frigive og auktionere en del af kvoterne fra MSR og fordele indtægterne til reformer og investeringer, der bidrager til REPowerEU-målene, inden for rammerne af genopretnings- og resiliensfaciliteten.

(17)Med henblik på at nå REPowerEU-målene bør Europa-Parlamentets og Rådets forordning (EU) 2021/1060 ændres for at give mulighed for overførsel til faciliteten af op til 7,5 % af midlerne fra programmer under delt forvaltning omfattet af nævnte forordning, i tillæg til den eksisterende overførselsmulighed på op til 5 %. En sådan mulighed begrundes med behovet for at dække REPowerEU's mål og give medlemsstaterne yderligere fleksibilitet til at imødekomme disse presserende behov. Desuden giver faciliteten mulighed for en hurtig udbetaling af midler, hvilket gør den særlig velegnet til finansiering af presserende foranstaltninger på energiområdet. Sådanne overførsler skal være begrundet i et større finansielt behov i forbindelse med de yderligere reformer og investeringer, der indgår i kapitlet om REPowerEU. (18)Europa-Parlamentets og Rådets forordning (EU) 2021/2115 bør også ændres for at give mulighed for at anvende op til 12,5 % af tildelingen under ELFUL via genopretnings- og resiliensfaciliteten. En sådan anvendelse begrundes med komplementariteten og synergien mellem disse instrumenter med hensyn til målene om at reducere anvendelsen af kunstgødning eller øge produktionen af bæredygtig biomethan eller vedvarende energi i overensstemmelse med målene for den fælles landbrugspolitik som fastsat i artikel 39 i TEUF. Anvendelsen via genopretnings- og resiliensfaciliteten skal fremskynde udbetalingen af midler til støttemodtagere fra landbrugssektoren, hvilket er afgørende i betragtning af de energirelaterede måls hastende karakter. (19)Udbetalinger under REPowerEU foretages i overensstemmelse med reglerne for genopretnings- og resiliensfaciliteten indtil udgangen af 2026. Betalinger i forbindelse med overførsler fra midler under delt forvaltning er betinget af, at der er midler til rådighed, som er godkendt i det årlige EU-budget. (20)En anmodning om en særlig finansiering til REPowerEU-foranstaltninger, herunder en tildeling fra MSR, overførsler fra fondene omfattet af forordning (EU) 2021/1060 og en tildeling fra ELFUL, som fremlægges i en plan, skal være begrundet i et større finansielt behov i forbindelse med de yderligere reformer og investeringer, der indgår i kapitlet om REPowerEU. (21)Kommissionen bør overvåge gennemførelsen af de reformer og investeringer, der er skitseret i REPowerEU-kapitlet, og deres bidrag til REPowerEU-målene som fastsat i forordning (EU) 2021/241. (22)De seneste geopolitiske begivenheder har påvirket priserne på energi og byggematerialer og også forårsaget mangler i de globale forsyningskæder. Denne udvikling kan have en direkte indvirkning på muligheden for at gennemføre nogle af de investeringer, der indgår i genopretnings- og resiliensplanerne. I det omfang medlemsstaterne kan påvise, at en sådan udvikling gør det helt eller delvist umuligt at nå en bestemt milepæl eller et bestemt mål, kan sådanne situationer påberåbes som objektive omstændigheder i henhold til artikel 21. Sådanne objektive omstændigheder kan ikke begrunde en revision af reformerne, da reformer normalt ikke er omkostningsafhængige. Desuden bør ingen anmodning om ændringer undergrave den overordnede gennemførelse af genopretnings- og resiliensplanerne. VEDTAGET DENNE FORORDNING — Artikel 1 I forordning (EU) 2021/241 foretages følgende ændringer: (1)Artikel 4, stk. 1, affattes således: "1. På linje med de seks søjler, der er omhandlet i denne forordnings artikel 3, de sammenhænge og synergier, de skaber, og i forbindelse med covid-19-krisen er det facilitetens overordnede mål at fremme Unionens økonomiske, sociale og territoriale samhørighed ved at forbedre medlemsstaternes resiliens, kriseberedskab, tilpasningsevne og vækstpotentiale, ved at afbøde denne krises sociale og økonomiske indvirkning, navnlig på kvinder, ved at bidrage til gennemførelsen af den europæiske søjle for sociale rettigheder, ved at støtte den grønne omstilling, ved at bidrage til opnåelsen af Unionens 2030-klimamål fastsat i artikel 2, nr. 11), i forordning (EU) 2018/1999, ved at opfylde målet om EU-klimaneutralitet senest i 2050 og om den digitale omstilling og ved at øge modstandsdygtigheden af Unionens energisystem gennem en mindskelse af afhængigheden af fossile brændstoffer og diversificering af energiforsyningen på EU-plan ("REPowerEU-mål") og på den måde medvirke til øget økonomisk og social konvergens, genoprettelse og fremme af bæredygtig vækst og integration af Unionens økonomier samt fremme jobskabelse af høj kvalitet og bidrage til Unionens strategiske autonomi sammen med en åben økonomi og skabe europæisk merværdi." (2)I artikel 14 foretages følgende ændringer: (a)I stk. 3 indsættes følgende litra efter litra b): "ba) hvor det er relevant, reformer og investeringer i overensstemmelse med artikel 21c, stk. 1" (b)Stk. 4 affattes således: "4. Lånestøtten til den pågældende medlemsstats genopretnings- og resiliensplan må ikke være større end forskellen mellem de samlede omkostninger til genopretnings- og resiliensplanen, som revideret, hvor det er relevant, og det maksimale finansielle bidrag omhandlet i artikel 11, herunder, hvor det er relevant, den indtægt, der er omhandlet i artikel 21a, samt, hvor det er relevant, midler under programmer med delt forvaltning til støtte for REPowerEU's mål som omhandlet i artikel 21b." (c) Stk. 6 affattes således: "6. Uanset stk. 5 kan lånestøttebeløbet under ekstraordinære omstændigheder øges, hvis der er midler til rådighed, under hensyntagen til den anmodende medlemsstats behov samt anmodninger om lånestøtte, der allerede er indgivet eller planlægges indgivet af andre medlemsstater, samtidig med at principperne om ligebehandling, solidaritet, proportionalitet og gennemsigtighed anvendes. For at lette anvendelsen af disse principper meddeler medlemsstaterne senest 30 dage efter [denne ændringsforordnings ikrafttræden] Kommissionen, om de agter at anmode om lånestøtte." (3)I artikel 18, stk. 4, litra q), indsættes følgende punktum: "q) med henblik på udarbejdelse og, hvor den er tilgængelig, gennemførelse af genopretnings- og resiliensplanen, en sammenfatning af høringsprocessen, der er gennemført i overensstemmelse med de nationale retlige rammer, med lokale og regionale myndigheder, arbejdsmarkedets parter, civilsamfundsorganisationer, ungdomsorganisationer og andre relevante interessenter, og hvordan interessenternes input afspejles i genopretnings- og resiliensplanen; sammenfatningen af høringsprocessen skal navnlig indeholde en redegørelse for resultatet af høringerne med lokale og regionale myndigheder og andre relevante interessenter om reformer og investeringer, der indgår i kapitlet om REPowerEU, samt en oversigt over, hvordan de modtagne input afspejles i kapitlet om REPowerEU"

(4)I artikel 19, stk. 3, indsættes følgende litra: "da) hvorvidt de reformer og investeringer, der er omhandlet i artikel 21c, stk. 1, effektivt bidrager til en diversificering af Unionens energiforsyning eller en reduktion af afhængigheden af fossile brændstoffer inden 2030" (5)Artikel 23, stk. 1, affattes således: "Når Rådet har vedtaget en gennemførelsesafgørelse som omhandlet i artikel 20, stk. 1, indgår Kommissionen en aftale med den berørte medlemsstat, der udgør en specifik retlig forpligtelse som omhandlet i finansforordningen. For hver medlemsstat må den retlige forpligtelse ikke overstige summen af det finansielle bidrag, der er omhandlet i artikel 11, stk. 1, litra a), for 2021 og 2022, det ajourførte finansielle bidrag, der er omhandlet i artikel 11, stk. 2, for 2023, og det beløb, der er beregnet i henhold til artikel 21a, stk. 2." (6)Følgende kapitel indsættes efter kapitel III: "KAPITEL IIIa REPowerEU Artikel 21a Nye indtægter (1)I overensstemmelse med artikel 10e, stk. 4, i direktiv 2003/87/EF stilles der 20 000 000 000 EUR i løbende priser til rådighed med henblik på gennemførelse under denne forordning for at øge modstandsdygtigheden af Unionens energisystem ved at mindske afhængigheden af fossile brændstoffer og diversificere energiforsyningen på EU-plan. Beløbet stilles til rådighed som eksterne formålsbestemte indtægter som omhandlet i finansforordningens artikel 21, stk. 5. (2)Den andel af midlerne i stk. 1, der er til rådighed for hver medlemsstat, beregnes på grundlag af de indikatorer, der er fastsat for det maksimale finansielle bidrag, jf. metoden i bilag II for så vidt angår 70 % af beløbet og metoden i bilag III for så vidt angår 30 % af beløbet. (3)Det beløb, der er omhandlet i stk. 1, tildeles udelukkende til foranstaltninger som omhandlet i artikel 21c, stk. 1. (4)Forpligtelsesbevillinger, der dækker det beløb, der er omhandlet i stk. 1, stilles automatisk til rådighed op til de respektive beløb, jf. nævnte stykke, fra den [datoen for denne ændringsforordnings ikrafttræden]. (5)Hver medlemsstat kan indgive en anmodning til Kommissionen om tildeling af et beløb, der ikke overstiger dens andel, ved i sin plan at medtage de reformer og investeringer, der er beskrevet i artikel 21c, stk. 1, og angive deres anslåede omkostninger. (6)Rådets gennemførelsesafgørelse som vedtaget i henhold til artikel 20, stk. 1, efter forslag fra Kommissionen fastsætter det indtægtsbeløb, jf. artikel 10e, stk. 1, i direktiv 2003/87/EF, som tildeles medlemsstaten efter anvendelsen af stk. 2, og som, forudsat at der er midler til rådighed, skal udbetales i trancher i overensstemmelse med denne forordnings artikel 24, når medlemsstaten på tilfredsstillende vis har opfyldt de milepæle og mål, der er udpeget i forbindelse med gennemførelsen af de foranstaltninger, der er omhandlet i artikel 21c, stk. 1. Artikel 21b Midler fra programmer under delt forvaltning som støtte til REPowerEU-mål (1)Midler, der er tildelt medlemsstaterne under delt forvaltning, kan på disses anmodning overføres til eller tildeles faciliteten på de betingelser, der er fastsat i artikel 26a i forordning (EU) 2021/1060 og artikel 81a i forordning (EU) 2021/2115. De omhandlede midler må kun anvendes til fordel for den berørte medlemsstat. (a)Der kan i henhold til artikel 26a i forordning (EU) 2021/1060 overføres midler med henblik på at støtte foranstaltninger som omhandlet i nærværende forordnings artikel 21c, stk. 1, forudsat at medlemsstaten allerede har anmodet om overførsler fra en given fond op til loftet på 5 % i overensstemmelse med artikel 26, stk. 1, første og andet afsnit. (b)De midler, der tildeles i henhold til artikel 81a i forordning (EU) 2021/2115, skal støtte foranstaltninger i nærværende forordnings artikel 21c, stk. 1, litra b), til investeringer i bedrifter til gavn for landbrugere eller grupper af landbrugere, navnlig for at bidrage til at mindske anvendelsen af kunstgødning, øge produktionen af vedvarende energi og bæredygtig biomethan og fremme energieffektiviteten.

(2)Betalinger foretages i overensstemmelse med denne forordnings artikel 24, forudsat at der er midler til rådighed. (3)Kommissionen forvalter disse midler direkte i overensstemmelse med finansforordningens artikel 62, stk. 1, første afsnit, litra a). Artikel 21c REPowerEU-kapitlet i genopretnings- og resiliensplanerne (1)Den genopretnings- og resiliensplan, der indgives til Kommissionen efter [denne ændringsforordnings ikrafttræden], skal indeholde et kapitel om REPowerEU. REPowerEU-kapitlet skal indeholde en oversigt over andre reformer og investeringer med tilhørende milepæle og mål end de foranstaltninger, der er omhandlet i stk. 2, litra a), og som har til formål at bidrage til REPowerEU-målene ved at: (a)forbedre energiinfrastrukturen og -faciliteterne for at opfylde det umiddelbare behov for forsyningssikkerhed vedrørende olie og gas og navnlig for at muliggøre diversificering af forsyningen i hele Unionens interesse (b)fremme energieffektiviteten i bygninger, dekarbonisere industrien, øge produktionen og udbredelsen af bæredygtig biomethan og vedvarende eller fossilfri brint og øge andelen af vedvarende energi (c)afhjælpe interne og grænseoverskridende flaskehalse i energitransmissionen og støtte nulemissionstransport og dennes infrastruktur, herunder jernbaner (d)støtte målsætningerne i litra a), b) og c) gennem en fremskyndet omskoling af arbejdsstyrken til grønne færdigheder samt støtte til værdikæder inden for centrale materialer og teknologier med relation til den grønne omstilling. (2)Kapitlet om REPowerEU skal også indeholde: (a)hvis det er relevant, en beskrivelse af de reformer og investeringer i de allerede vedtagne gennemførelsesafgørelser fra Rådet, der forventes at bidrage til REPowerEU-målene (b)en oversigt inkl. tidsplan over andre foranstaltninger, der bidrager til REPowerEU-målene, og som skal gennemføres fra den 1. februar 2022 til den 31. december 2026 uden finansiel støtte fra faciliteten (c)en redegørelse for, hvordan de foranstaltninger, der er omhandlet i stk. 1 og dette stykkes litra a) og b), hænger sammen som helhed, er effektive og forventes at bidrage til REPowerEU-målene, herunder en kvantificering af energibesparelserne. (3)De anslåede omkostninger til reformer og investeringer i REPowerEU-kapitlet, jf. stk. 1, tages ikke i betragtning ved beregningen af planens samlede tildeling i henhold til artikel 18, stk. 4, litra f), og artikel 19, stk. 3, litra f). (4)Uanset artikel 5, stk. 2, artikel 17, stk. 4, artikel 18, stk. 4, litra d), og artikel 19, stk. 3, litra d), finder princippet om "ikke at gøre væsentlig skade" som omhandlet i artikel 17 i forordning (EU) 2020/852 ikke anvendelse på de reformer og investeringer, der forventes at bidrage til REPowerEU-målene, jf. nærværende artikels stk. 1, litra a). (5)Bestemmelserne i denne forordning finder tilsvarende anvendelse på reformer og investeringer i REPowerEU-kapitlet, medmindre andet er fastsat. Artikel 21d Overvågning af REPowerEU-kapitlernes gennemførelse (1)Kommissionen overvåger gennemførelsen af de foranstaltninger, der er omfattet af oversigten i REPowerEU-kapitlet, og deres bidrag til REPowerEU-målene. (2)Kommissionen fremlægger oplysninger om fremskridtene med gennemførelsen af REPowerEU-kapitlet i årsrapporten til Europa-Parlamentet og Rådet i overensstemmelse med artikel 31."

(7)Bilag V ændres som angivet i bilag I til denne forordning. Artikel 2 I forordning (EU) 2021/1060 foretages følgende ændringer: (1)Artikel 11, stk. 1, litra e), affattes således: "e) hvis det er relevant, opdelingen af de finansielle midler pr. regionskategori, jf. artikel 108, stk. 2, og de tildelinger, der foreslås overført, jf. artikel 26, 26a og 111, herunder en begrundelse for sådanne overførsler" (2)Artikel 22, stk. 3, litra g), nr. i), affattes således: "i) en tabel med angivelse af de samlede finansielle tildelinger for hver fond og, hvis det er relevant, for hver regionskategori for hele programmeringsperioden og pr. år, herunder eventuelle beløb, der er overført i henhold til artikel 26, 26a eller 27" (3)I artikel 26, stk. 1, indsættes følgende efter slutningen af første afsnit: "Hvis partnerskabsaftalen er blevet godkendt, og et eller flere programmer endnu ikke er vedtaget, kan der anmodes om overførsel til genopretnings- og resiliensfaciliteten i overensstemmelse med forordning (EU) 2021/241 ved meddelelse om en revision af de oplysninger, der er omhandlet i artikel 11, stk. 1, litra c), e) og h), i overensstemmelse med artikel 69, stk. 9." (4)I artikel 26, stk. 1, indsættes følgende nye afsnit: 2. Uanset artikel 40, stk. 2, litra d), og ovenstående stykke høres overvågningsudvalget om programændringen, hvis en sådan ændring er strengt begrænset til, hvad der er nødvendigt med henblik på overførslen til genopretnings- og resiliensfaciliteten. "3. Hvis partnerskabsaftalen er blevet godkendt, og der anmodes om overførsel som en del af en programindgivelse, tages den deraf følgende uoverensstemmelse ikke i betragtning ved vurderingen af programmet i henhold til artikel 23, stk. 1." (5)Følgende artikel indsættes: "Artikel 26a Overførsel til genopretnings- og resiliensfaciliteten (1)Medlemsstater, der indgiver en genopretnings- og resiliensplan til Kommissionen, der indeholder et kapitel om REPowerEU i overensstemmelse med forordning (EU) 2021/241, kan anmode om overførsel af op til 7,5 % af deres oprindelige nationale tildeling fra hver fond til genopretnings- og resiliensfaciliteten, forudsat at medlemsstaten allerede har anmodet om overførsler fra den enkelte fond op til loftet på 5 % i overensstemmelse med artikel 26, stk. 1, første og andet afsnit. Anmodningen om overførsel fremsættes enten i partnerskabsaftalen, herunder ved meddelelse om en revision af de oplysninger, der er omhandlet i artikel 11, stk. 1, litra c), e) og h), i overensstemmelse med artikel 69, stk. 9, eller i en anmodning om ændring af et program. Hvis anmodningen om overførsel vedrører ændring af et program, kan der kun overføres midler vedrørende fremtidige kalenderår. Sådanne overførsler supplerer den mulighed for overførsel af midler, der er omhandlet i denne forordnings artikel 26. (2)Overførte midler gennemføres i overensstemmelse med bestemmelserne i forordning (EU) 2021/241 og anvendes til fordel for den pågældende medlemsstat.

(3)Hvis partnerskabsaftalen er blevet godkendt og, der anmodes om overførsel inden godkendelsen af et eller flere programmer, tages den deraf følgende uoverensstemmelse mellem partnerskabsaftalen og programmerne ikke i betragtning ved vurderingen af programmet i henhold til artikel 23, stk. 1. I sådanne tilfælde forelægger den berørte medlemsstat en revision af de oplysninger, der er omhandlet i artikel 11, stk. 1, litra c), e) og h), som udgør en anmodning om overførsel i henhold til denne artikel. (4)Hvis et program skal ændres med henblik på overførsler som omhandlet i denne artikel, vedtager eller afviser Kommissionen uanset artikel 24, stk. 2 og 4, ændringen for så vidt angår overførslen og de deraf følgende ændringer af programmet senest en måned efter datoen for medlemsstatens indgivelse af programmet. Uanset artikel 40, stk. 2, litra d), høres overvågningsudvalget om programændringen. Anmodninger om ændring af et program skal indeholde det samlede overførte beløb for hvert år pr. fond og pr. regionskategori, hvis det er relevant. (5)Midler fra Fonden for Retfærdig Omstilling, herunder eventuelle midler overført fra Den Europæiske Fond for Regionaludvikling og Den Europæiske Socialfond Plus i overensstemmelse med artikel 27, må ikke overføres til genopretnings- og resiliensfaciliteten i henhold til denne artikel. (6)Hvis Kommissionen ikke har indgået en retlig forpligtelse for de midler, der er overført i henhold til stk. 1, kan de tilsvarende midler, der ikke er indgået forpligtelser for, i overensstemmelse med bestemmelserne i artikel 26, stk. 7, 8 og 9, tilbageføres til den fond, hvorfra de oprindelig blev overført, og tildeles et eller flere programmer." (6)Bilag II og V ændres som angivet i bilag II til denne forordning. Artikel 3 I forordning (EU) 2021/2115 foretages følgende ændringer: (1)Følgende artikel indsættes: "Artikel 81a Anvendelse af den del af ELFUL, der ydes gennem genopretnings- og resiliensfaciliteten (1)Medlemsstater, der til Kommissionen indgiver en genopretnings- og resiliensplan, der indeholder et kapitel om REPowerEU i overensstemmelse med Europa-Parlamentets og Rådets forordning (EU) 2021/241, kan i forslaget til en strategisk plan som omhandlet i artikel 118 eller i anmodningen om ændring af en strategisk plan som omhandlet i artikel 119 tildele op til 12,5 % af deres oprindelige ELFUL-tildeling til genopretnings- og resiliensfaciliteten. (2)Medlemsstaterne fastsætter det samlede bidrag for hvert år. Hvis der anmodes om ændring af en strategisk plan vedrører dette beløb kun fremtidige år. (3)Hvis en strategisk plan skal ændres med henblik på overførsler som omhandlet i denne artikel, vedtager eller afviser Kommissionen uanset artikel 119, stk. 6, ændringen med tildelingen og de deraf følgende ændringer af den strategiske plan senest en måned efter datoen for medlemsstatens fremsættelse af anmodningen. Ændringen medregnes ikke i det maksimale antal anmodninger om ændringer, der er fastsat i artikel 119, stk. 7. (4)Medlemsstaterne kan revidere de foreslåede strategiske planer med henblik på tildeling i henhold til denne artikel på et hvilket som helst tidspunkt, inden de godkendes af Kommissionen. (5)Den ELFUL-tildeling, der anvendes via genopretnings- og resiliensfaciliteten i overensstemmelse med stk. 1, medtages fuldt ud: (a)ved beregningen af det minimumsbeløb vedrørende finansielle tildelinger, der er omhandlet i artikel 93, stk. 1, og betragtes med henblik på artikel 93, stk. 3, som en intervention som omhandlet i artikel 93, stk. 2. 100 % af de fordelte udgifter vil blive taget i betragtning ved den beregning, der er omhandlet i artikel 93, stk. 2 (b)ved beregningen af nedsættelsen af minimumsbeløbet vedrørende finansielle tildelinger til bio-ordninger, jf. artikel 97, stk. 2, og betragtes med henblik på artikel 97, stk. 3, som en intervention som omhandlet i artikel 70, 72, 73 og 74. (6)Hvis Kommissionen ikke har indgået en retlig forpligtelse for midler, der er tildelt i overensstemmelse med stk. 1, kan de tilsvarende midler, der ikke er indgået forpligtelser for, tilbageføres til ELFUL. (a)Med henblik herpå fremsætter medlemsstaten en anmodning om ændring af en strategisk plan i overensstemmelse med artikel 119 senest fire måneder inden den frist for forpligtelser, der er fastsat i finansforordningens artikel 114, stk. 2, første afsnit. En sådan ændring medregnes ikke i det maksimale antal anmodninger om ændringer, der er fastsat i artikel 119, stk. 7. (b)Midler, der tilbageføres til ELFUL, gennemføres i overensstemmelse med reglerne i denne forordning fra datoen for fremsættelsen af anmodningen om programændringen i henhold til litra a) ovenfor.

(c)For de midler, der tilbageføres til ELFUL i overensstemmelse med denne artikels stk. 6, begynder frigørelsesfristen, jf. artikel 34, stk. 1, i forordning (EU) 2021/2116, i det år, hvor de tilsvarende budgetforpligtelser indgås." Artikel 112, stk. 2, litra d), affattes således: "d) hvis det er relevant, overførsel af medlemsstatens tildelinger fra ELFUL til støtte under InvestEU eller genopretnings- og resiliensfaciliteten i overensstemmelse med nærværende forordnings artikel 81 eller 81a, i henhold til forordning (EU) 2021/783 eller (EU) 2021/817 i overensstemmelse med nærværende forordnings artikel 99" Artikel 4 (1)I direktiv 2003/87/EF indsættes følgende artikel: "Artikel 10e Genopretnings- og resiliensfaciliteten (1)For perioden indtil den 31. december 2026 auktioneres de kvoter, der er frigivet i henhold til artikel 1, stk. 6, i afgørelse (EU) 2015/1814, indtil indtægterne fra en sådan auktionering når 20 mia. EUR. Disse indtægter stilles til rådighed for genopretnings- og resiliensfaciliteten, der er oprettet ved forordning (EU) 2021/241, og gennemføres i overensstemmelse med nævnte forordnings bestemmelser. (2)Kommissionen sikrer, at de kvoter, der er bestemt til genopretnings- og resiliensfaciliteten, auktioneres i overensstemmelse med de principper og nærmere regler, der er fastsat i artikel 10, stk. 4, i direktiv 2003/87/EF, og i overensstemmelse med artikel 24 i Kommissionens forordning (EU) nr. 1031/2010 [1] . (3)Den Europæiske Investeringsbank (EIB) er kvoteudbyder for de kvoter, der skal auktioneres i henhold til denne artikel på den auktionsplatform, der er udpeget efter artikel 26, stk. 1, i Kommissionens forordning (EU) nr. 1031/2010 [2] , og stiller auktionsindtægterne til rådighed for Kommissionen. (4)Provenuet fra auktioneringen af disse kvoter udgør eksterne formålsbestemte indtægter med henblik på artikel 21, stk. 5, i Europa-Parlamentets og Rådets forordning (EU, Euratom) 2018/1046." Artikel 5 Ændring af afgørelse (EU) 2015/1814 I artikel 1 i afgørelse (EU) 2015/1814 foretages følgende ændringer: Stk. 5, første afsnit, tredje punktum, affattes således: "Uanset første og andet punktum fordobles de procentsatser og de 100 mio. kvoter, der er omhandlet i nævnte punktummer, indtil den 31. december 2030." I stk. 6 tilføjes følgende afsnit: "Uanset første afsnit frigives for en periode indtil den 31. december 2026 et antal kvoter fra reserven og auktioneres i overensstemmelse med artikel 10e i direktiv 2003/87/EF, indtil indtægterne fra en sådan auktionering når 20 mia. EUR." Artikel 6 Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […]. På Europa-Parlamentets vegne På Rådets vegne Formand Formand FINANSIERINGSOVERSIGT 1.FORSLAGETS/INITIATIVETS RAMME 1.1.Forslagets/initiativets betegnelse Forslag til Europa-Parlamentets og Rådets forordning om REPowerEU-kapitler i genopretnings- og resiliensplaner 1.2.Berørt(e) politikområde(r) Samhørighed Økonomiske og finansielle anliggender 1.3.Forslaget/initiativet vedrører:  en ny foranstaltning  en ny foranstaltning som opfølgning på et pilotprojekt/en forberedende foranstaltning en forlængelse af en eksisterende foranstaltning  en sammenlægning eller en omlægning af en eller flere foranstaltninger til en anden/en ny foranstaltning 1.4.Mål 1.4.1.Generelt/generelle mål Den foreslåede forordning har som generelt mål at bidrage til en udfasning af Unionens afhængighed af fossile brændstoffer i god tid inden 2030 ved at øge energisystemets modstandsdygtighed og diversificere gasforsyningskilderne gennem højere import af LNG og rørledningsimport fra ikkerussiske leverandører og fremme anvendelsen af bæredygtig biomethan, dvs. produceret af organisk affald og restprodukter fra landbrug og skovbrug, og vedvarende eller fossilfri brint ("REPowerEU-målene"). Målet er at styrke samhørigheden ved at sikre en bæredygtig og sikker energiforsyning på baggrund af den aktuelle geopolitiske situation under hensyntagen til de nationale og regionale forskelle. 1.4.2.Specifikt/specifikke mål

Specifikt mål nr. Det specifikke mål er at anvende genopretnings- og resiliensfaciliteten som en strategisk ramme for finansiering af centrale reformer og investeringer, der bidrager til REPowerEU's mål. Den eksisterende ordning vil blive suppleret med særlige supplerende finansieringskilder og større fleksibilitet med henblik på at overføre ressourcer, der er tildelt medlemsstaterne under andre programmer. Dette specifikke mål forfølges i tæt samarbejde med de berørte medlemsstater. 1.4.3.Forventet/forventede resultat(er) og virkning(er) Angiv, hvilke virkninger forslaget/initiativet forventes at få for modtagerne/målgrupperne Medlemsstaterne vil have mulighed for at styrke deres genopretnings- og resiliensplaner, enten for at afspejle det ajourførte samlede finansielle bidrag eller ved at tilføje nye reformer og investeringer, der skal finansieres med yderligere finansiering. De eksisterende muligheder vil drage fordel af en stærkere kalibrering i retning af REPowerEU-målene. Ændringer af genopretnings- og resiliensplaner skal sikre, at de midler, der stadig er til rådighed under genopretnings- og resiliensfaciliteten, anvendes på den mest hensigtsmæssige og effektive måde, f.eks. til at fremme omstillingen til vedvarende energi og diversificere energiforsyningen. 1.4.4.Resultatindikatorer Angiv indikatorerne til overvågning af fremskridt og resultater Outputindikatorer: antal ændrede planer, herunder et REPowerEU-kapitel som godkendt af Kommissionen Resultatindikatorer: antal gennemførte foranstaltninger i REPowerEU-kapitlerne; samlet bidrag til REPowerEU's mål og navnlig til udfasning af Unionens afhængighed af russisk gas. Virkningsindikatorer: REPowerEU-målene i de respektive kapitler, som er blevet opfyldt, bl.a. på grund af den modtagne finansielle støtte. 1.5.Begrundelse for forslaget/initiativet 1.5.1.Behov, der skal opfyldes på kort eller lang sigt, herunder en detaljeret tidsplan for iværksættelsen af initiativet Efter lanceringen af NextGenerationEU i 2020 har den europæiske økonomi været genstand for en fremskyndet grøn og digital omstilling. Disse to omstillinger finder imidlertid nu sted i en forstyrret global kontekst, hvor der hersker ny usikkerhed. I denne forbindelse blev en forøgelse af Unionens energiforsyningssikkerhed afgørende for en vellykket og bæredygtig genopretning efter covid-19-krisen. 1.5.2.Merværdien ved et EU-tiltag (f.eks. som følge af koordineringsfordele, retssikkerhed, større effekt eller komplementaritet). Ved "merværdien ved et EU-tiltag" forstås her merværdien af EU's intervention i forhold til den værdi, som medlemsstaterne ville have skabt enkeltvis REPowerEU-målene kan kun nås, hvis Unionen kan muliggøre intelligente og hurtige investeringer i hele Europa. Målene kræver yderligere kapacitet, yderligere og tilpasset infrastruktur og koordinerede og vedvarende bestræbelser på at omstrukturere energisystemet og industripraksis. Unionens indsats vil tilføre værdi ved at etablere en særlig ramme, der gør det muligt at støtte medlemsstaterne finansielt i udformningen og gennemførelsen af reformer og investeringer på energiområdet. Der vil blive skabt yderligere værdi, ved at foranstaltningerne koordineres og der på denne måde sikres en sammenhængende indsats i hele EU, samtidig med at der foreslås foranstaltninger, der er skræddersyet til de enkelte medlemsstaters særlige forhold. 1.5.3.Erfaringer fra tidligere foranstaltninger af lignende art Genopretnings- og resiliensfaciliteten er en eksisterende og velfungerende ramme, som nu kan anvendes til at yde yderligere støtte til foranstaltninger, der er nødvendige for at fremskynde Unionens nedbringelse af afhængigheden af fossile brændstoffer. Den indeholder en eksisterende overvågnings- og rapporteringsramme, inden for hvilken medlemsstaterne kan rapportere om de fremskridt, der gøres med hensyn til at nå målene for REPowerEU, i fuld synergi med den nuværende gennemførelse af eksisterende nationale planer og det europæiske semester.

For at målene kan nås, skal faciliteten styrkes yderligere for at øge finansieringen og skabe yderligere incitamenter til en øget anvendelse af REPowerEU-foranstaltningerne i genopretnings- og resiliensplanerne. 1.5.4.Forenelighed med den flerårige finansielle ramme og mulige synergivirkninger med andre relevante instrumenter Forslaget fremmer koordinering og synergi mellem de foranstaltninger, der støttes under genopretnings- og resiliensfaciliteten, og andre tiltag, der finansieres ved hjælp af andre kilder, herunder gennem nationale midler, ved at indføre kapitler om REPowerEU. Dette gør det muligt for genopretnings- og resiliensfaciliteten at fremme og opnå størst mulig komplementaritet, overensstemmelse og sammenhæng mellem de politikker og tiltag, der iværksættes med henblik på uafhængighed og sikkerhed i Unionens energiforsyning. Forslaget er i tæt overensstemmelse med de politiske retningslinjer under det europæiske semester. 1.5.5.Vurdering af de forskellige finansieringsmuligheder, der er til rådighed, herunder muligheden for omfordeling Ændringerne af forordningen om genopretnings- og resiliensfaciliteten suppleres med lovgivningsmæssige ændringer for at etablere yderligere finansieringskilder, som kan bidrage til finansiering af de nye REPowerEU-mål inden for rammerne af genopretnings- og resiliensfaciliteten. Med henblik herpå vil indtægter fra auktioneringen af visse kvoter under emissionshandelssystemet ("ETS") blive afsat til finansiering af nye energirelaterede foranstaltninger. Medlemsstaterne vil endvidere nyde godt af større fleksibilitet til at overføre midler, der er tildelt dem både i henhold til forordningen om fælles bestemmelser ((EU) 2021/1060) og forordningen om strategiske planer under den fælles landbrugspolitik ((EU) 2021/2115). 1.6.Forslagets/initiativets varighed og finansielle virkninger  Begrænset varighed – gældende fra [DD/MM]ÅÅÅÅ til [DD/MM]ÅÅÅÅ. – Finansielle virkninger fra 2022 til 2023 for forpligtelsesbevillinger og fra 2022 til 2026 for betalingsbevillinger.  Ubegrænset varighed –Iværksættelse med en indkøringsperiode fra ÅÅÅÅ til ÅÅÅÅ, –derefter gennemførelse i fuldt omfang. 1.7.Planlagt(e) forvaltningsmetode(r)  Direkte forvaltning ved Kommissionen – i dens tjenestegrene, herunder ved dens personale i EU's delegationer – i forvaltningsorganerne.  Delt forvaltning i samarbejde med medlemsstaterne.  Indirekte forvaltning ved at overlade budgetgennemførelsesopgaver til: – tredjelande eller organer, som tredjelande har udpeget

– internationale organisationer og deres agenturer (angives nærmere) – Den Europæiske Investeringsbank og Den Europæiske Investeringsfond – de organer, der er omhandlet i finansforordningens artikel 70 og 71 – offentligretlige organer – privatretlige organer, der har fået overdraget offentlige tjenesteydelsesopgaver, i det omfang de har fået stillet tilstrækkelige finansielle garantier – privatretlige organer, undergivet lovgivningen i en medlemsstat, som har fået overdraget gennemførelsen af et offentlig-privat partnerskab, og som har fået stillet tilstrækkelige finansielle garantier – personer, der har fået overdraget gennemførelsen af specifikke aktioner i den fælles udenrigs- og sikkerhedspolitik i henhold til afsnit V i traktaten om Den Europæiske Union, og som er anført i den relevante basisretsakt. –Hvis der angives flere forvaltningsmetoder, gives der en nærmere forklaring i afsnittet "Bemærkninger". Bemærkninger ikke relevant 2.FORVALTNINGSFORANSTALTNINGER 2.1.Bestemmelser om overvågning og rapportering Angiv hyppighed og betingelser. Forslaget er baseret på eksisterende metoder til overvågning, evaluering og rapportering af fremskridtene med reformerne og investeringerne i genopretnings- og resiliensplanerne, jf. forordningen om genopretnings- og resiliensfaciliteten. Reformer og investeringer, der indgår i kapitlet om REPowerEU, vil være omfattet af de samme overvågningsordninger som andre foranstaltninger under genopretnings- og resiliensfaciliteten med særlige bestemmelser, der er udformet med henblik på at følge fremskridtene med hensyn til at nå REPowerEU's mål. De nye kapitler om REPowerEU vil også indeholde oplysninger om foranstaltninger, der ikke skal finansieres under genopretnings- og resiliensfaciliteten, men med enten nationale eller andre EU-midler. Dette vil gøre det muligt at få et samlet og kvantificeret overblik over den planlagte politiske indsats for at nå REPowerEU-målene og sikre, at hver reform og investering støttes af den mest hensigtsmæssige finansieringskilde under hensyn til anvendelsesområde, gennemførelsesmetoder og tidsplan. Foranstaltninger, der finansieres ved hjælp af andre kilder end genopretnings- og resiliensfaciliteten, vil blive overvåget inden for de eksisterende rammer af det europæiske semester. 2.2.Forvaltnings- og kontrolsystem(er) 2.2.1.Begrundelse for den/de foreslåede forvaltningsmetode(r), finansieringsmekanisme(r), betalingsvilkår og kontrolstrategi Genopretnings- og resiliensfaciliteten er en velegnet retlig ramme for den europæiske reaktion på de nye energiudfordringer i betragtning af de direkte forbindelser mellem en bæredygtig genopretning og en modstandsdygtig Union og EU's energisikkerhed. REPowerEU-kapitlerne, der blev indført i forslaget, udvider den velfungerende forvaltnings- og kontrolramme for genopretnings- og resiliensfaciliteten til yderligere reformer og investeringer til støtte for REPowerEU-målene.

Desuden sikrer kapitlet om REPowerEU, at de foranstaltninger, der støttes af genopretnings- og resiliensfaciliteten, er effektive og hænger sammen med andre foranstaltninger, der finansieres ved hjælp af alternative kilder. Det generelle kontrolsystem finder anvendelse på REPowerEU-kapitlerne, hvilket betyder, at medlemsstaterne bør vise, hvordan deres kontrolsystemer effektivt sikrer, at komplementariteten tilgodeses og dobbeltfinansiering undgås. 2.2.2.Oplysninger om de konstaterede risici og det/de interne kontrolsystem(er), der etableres for at afbøde dem Som allerede under den eksisterende ordning for genopretnings- og resiliensfaciliteten vedrører risikoen resultatmålingen (manglende opfyldelse af forud fastsatte mål/milepæle). De foranstaltninger, der vil blive iværksat for at afbøde risiciene, er følgende: –en grundig evalueringsproces før udbetaling af midler til modtagerlandenes opfyldelse af milepæle/mål –aktivering af suspension og annullation af betalinger i tilfælde af modtagerlandenes manglende opfyldelse af milepæle/mål. Faciliteten vil blive gennemført af Kommissionen ved direkte forvaltning i overensstemmelse med finansforordningen. 2.2.3.Vurdering af og begrundelse for kontrolforanstaltningernes omkostningseffektivitet (forholdet mellem kontrolomkostningerne og værdien af de forvaltede midler) samt vurdering af den forventede risiko for fejl (ved betaling og ved afslutning) Et finansielt bidrag til en medlemsstat vil blive ydet i form af finansiering, som ikke er knyttet til udgifter som omhandlet i finansforordningens artikel 125, stk. 1, litra a). 2.3.Foranstaltninger til forebyggelse af svig og uregelmæssigheder Angiv eksisterende eller påtænkte forebyggelses- og beskyttelsesforanstaltninger, f.eks. fra strategien til bekæmpelse af svig. Standardbestemmelser om forebyggelse af og beskyttelse mod svig og uregelmæssigheder er indeholdt i den eksisterende forordning om genopretnings- og resiliensfaciliteten. GD ECFIN vil anvende sin strategi for bekæmpelse af svig, under hensyntagen til proportionalitetsprincippet og cost-benefit for de foranstaltninger, der skal gennemføres. Der vil blive anvendt passende interne kontrolprocedurer på diverse niveauer i forvaltningen, og de vil blive udformet, så de giver en rimelig sikkerhed for, at følgende mål opfyldes: effektivitet, produktivitet og sparsommelighed i forbindelse med transaktionerne pålidelig rapportering beskyttelse af aktiver og oplysninger tilfredsstillende styring af risiciene i forbindelse med de underliggende transaktioners lovlighed og formelle rigtighed samt forebyggelse, afsløring, korrektion og opfølgning af svig og uregelmæssigheder. 3.FORSLAGETS/INITIATIVETS ANSLÅEDE FINANSIELLE VIRKNINGER 3.1.Berørt(e) udgiftsområde(r) i den flerårige finansielle ramme og udgiftspost(er) på budgettet Medlemsstaterne skal have mulighed for at overføre op til 7,5 % af deres tildeling under samhørighedsinstrumenterne (op til 26,9 mia. EUR) og 12,5 % af deres tildeling under Den Europæiske Landbrugsfond for Udvikling af Landdistrikterne (ELFUL) (op til 7,5 mia. EUR) til genopretnings- og resiliensfaciliteten med henblik på at finansiere foranstaltninger, der indgår i REPowerEU-kapitlet. ·Eksisterende budgetposter

I samme rækkefølge som udgiftsområderne i den flerårige finansielle ramme og budgetposterne. Udgiftsområde i den flerårige finansielle ramme Budgetpost Udgiftens

art Bidrag Nummer

OB/IOB fra EFTA-lande fra kandidatlande fra tredjelande iht. finansforordningens artikel 21, stk. 2, litra b) [06.00201] Genopretnings- og resiliensfacilitet — ikketilbagebetalingspligtig støtte OB NEJ NEJ NEJ NEJ ·Nye budgetposter, som der anmodes om I samme rækkefølge som udgiftsområderne i den flerårige finansielle ramme og budgetposterne. Udgiftsområde i den flerårige finansielle ramme Budgetpost Udgiftens

art Bidrag Nummer

OB/IOB fra EFTA-lande fra kandidatlande fra tredjelande iht. finansforordningens artikel 21, stk. 2, litra b) [XX.YY.YY.YY] JA/NEJ JA/NEJ JA/NEJ JA/NEJ 3.2.Forslagets anslåede finansielle virkninger for bevillingerne Initiativet vil hovedsagelig blive finansieret gennem eksterne formålsbestemte indtægter (se punkt 3.3). Medlemsstaterne skal have mulighed for at overføre op til 7,5 % af deres tildeling under samhørighedsinstrumenterne (op til 26,9 mia. EUR) og 12,5 % af deres tildeling under Den Europæiske Landbrugsfond for Udvikling af Landdistrikterne (ELFUL) (op til 7,5 mia. EUR) til genopretnings- og resiliensfaciliteten med henblik på at finansiere foranstaltninger, der indgår i REPowerEU-kapitlet. 3.2.1.Sammenfatning af de anslåede virkninger for aktionsbevillingerne – Forslaget/initiativet medfører ikke anvendelse af aktionsbevillinger – Forslaget/initiativet medfører anvendelse af aktionsbevillinger som anført herunder: i mio. EUR (tre decimaler) Udgiftsområde i den flerårige finansielle

ramme Nummer GD: <…….> År

n År

n+1 År

n+2 År

n+3 Indsæt så mange år som nødvendigt for at vise virkningernes varighed (jf. punkt 1.6) I ALT □Aktionsbevillinger Budgetpost Forpligtelser (1a) p.m p.m p.m p.m Betalinger (2 a) p.m p.m p.m p.m Budgetpost Forpligtelser (1b) Betalinger (2b) Administrationsbevillinger finansieret over bevillingsrammen for særprogrammer Budgetpost (3) Bevillinger I ALT

til GD <…….> Forpligtelser =1a+1b+3 Betalinger =2a+2b +3





□ Aktionsbevillinger I ALT Forpligtelser (4) Betalinger (5) □ Administrationsbevillinger finansieret over bevillingsrammen for særprogrammer I ALT (6) Bevillinger I ALT

under UDGIFTSOMRÅDE <….>

i den flerårige finansielle ramme Forpligtelser =4+ 6 Betalinger =5+ 6 Hvis flere aktionsrelaterede udgiftsområder berøres af forslaget/initiativet, indsættes der et tilsvarende afsnit for hvert udgiftsområde

□ Aktionsbevillinger I ALT (alle aktionsrelaterede udgiftsområder) Forpligtelser (4) Betalinger (5) Administrationsbevillinger finansieret over bevillingsrammen for særprogrammer I ALT (alle aktionsrelaterede udgiftsområder) (6) Bevillinger I ALT

under UDGIFTSOMRÅDE 1-6

i den flerårige finansielle ramme

(referencebeløb) Forpligtelser =4+ 6 Betalinger =5+ 6







Udgiftsområde i den flerårige finansielle

ramme 7 "Administrationsudgifter" Dette afsnit skal udfyldes ved hjælp af arket vedrørende administrative budgetoplysninger, der først skal indføres i bilaget til finansieringsoversigten (bilag V til de interne regler), som uploades til DECIDE med henblik på høring af andre tjenestegrene. i mio. EUR (tre decimaler) År

n År

n+1 År

n+2 År

n+3 Indsæt så mange år som nødvendigt for at vise virkningernes varighed (jf. punkt 1.6) I ALT GD: <…….> □ Menneskelige ressourcer □ Andre administrationsudgifter I ALT GD <…….> Bevillinger Bevillinger I ALT

under UDGIFTSOMRÅDE 7

i den flerårige finansielle ramme (Forpligtelser i alt = betalinger i alt) i mio. EUR (tre decimaler) År

n År

n+1 År

n+2 År

n+3 Indsæt så mange år som nødvendigt for at vise virkningernes varighed (jf. punkt 1.6) I ALT Bevillinger I ALT

under udgiftsområde 1-7

i den flerårige finansielle ramme Forpligtelser Betalinger 3.2.2.Anslåede resultater finansieret med aktionsbevillinger Forpligtelsesbevillinger i mio. EUR (tre decimaler) Angiv mål og resultater  År

n År

n+1 År

n+2 År

n+3 Indsæt så mange år som nødvendigt for at vise virkningernes varighed (jf. punkt 1.6) I ALT RESULTATER Type Gnsntl. omkostninger NEJ Omkostninger NEJ Omkostninger NEJ Omkostninger NEJ Omkostninger NEJ Omkostninger NEJ Omkostninger NEJ Omkostninger Antal resultater i alt Omkostninger i alt SPECIFIKT MÅL NR. 1… - Resultat - Resultat - Resultat Subtotal for specifikt mål nr. 1 SPECIFIKT MÅL NR. 2 - Resultat Subtotal for specifikt mål nr. 2 I ALT 3.2.3.Sammenfatning af de anslåede virkninger for administrationsbevillingerne – Forslaget/initiativet medfører ikke anvendelse af administrationsbevillinger – Forslaget/initiativet medfører anvendelse af administrationsbevillinger som anført herunder: i mio. EUR (tre decimaler) År

n År

n+1 År

n+2 År

n+3 Indsæt så mange år som nødvendigt for at vise virkningernes varighed (jf. punkt 1.6) I ALT

UDGIFTSOMRÅDE 7

i den flerårige finansielle ramme Menneskelige ressourcer Andre administrationsudgifter Subtotal UDGIFTSOMRÅDE 7

i den flerårige finansielle ramme Uden for UDGIFTSOMRÅDE 7

i den flerårige finansielle ramme Menneskelige ressourcer Andre

administrationsudgifter Subtotal

uden for UDGIFTSOMRÅDE 7

i den flerårige finansielle ramme I ALT Bevillingerne til menneskelige ressourcer og andre administrationsudgifter vil blive dækket ved hjælp af de bevillinger, som generaldirektoratet allerede har afsat til forvaltning af foranstaltningen, og/eller ved intern omfordeling i generaldirektoratet, eventuelt suppleret med yderligere bevillinger, som tildeles det ansvarlige generaldirektorat i forbindelse med den årlige tildelingsprocedure under hensyntagen til de budgetmæssige begrænsninger. 3.2.3.1.Anslået behov for menneskelige ressourcer – Forslaget/initiativet medfører ikke anvendelse af menneskelige ressourcer – Forslaget/initiativet medfører anvendelse af menneskelige ressourcer som anført herunder: Overslag angives i årsværk · År

n År

n+1 År n+2 År n+3 Indsæt så mange år som nødvendigt for at vise virkningernes varighed (jf. punkt 1.6) □ Stillinger i stillingsfortegnelsen (tjenestemænd og midlertidigt ansatte) ·20 01 02 01 (i Kommissionens hovedsæde og repræsentationskontorer) ·20 01 02 03 (i delegationerne) ·01 01 01 01 (indirekte forskning) · 01 01 01 11 (direkte forskning) ·Andre budgetposter (angiv nærmere) ·□ Eksternt personale (i årsværk) · ·20 02 01 (KA, UNE, V under den samlede bevillingsramme) ·20 02 03 (KA, LA, UNE, V og JMD i delegationerne) ·XX 01 xx yy zz · ·- i hovedsædet · · · ·- i delegationerne · ·01 01 01 02 (KA, UNE, V – indirekte forskning) · 01 01 01 12 (KA, UNE, V – direkte forskning) ·Andre budgetposter (angiv nærmere) ·I ALT XX angiver det berørte politikområde eller budgetafsnit. Personalebehovet vil blive dækket ved hjælp af det personale, som generaldirektoratet allerede har afsat til forvaltning af foranstaltningen, og/eller ved interne rokader i generaldirektoratet, eventuelt suppleret med yderligere bevillinger, som tildeles det ansvarlige generaldirektorat i forbindelse med den årlige tildelingsprocedure under hensyntagen til de budgetmæssige begrænsninger. Opgavebeskrivelse: Tjenestemænd og midlertidigt ansatte Eksternt personale 3.2.4.Forenelighed med indeværende flerårige finansielle ramme Forslaget/initiativet: – kan finansieres fuldt ud gennem omfordeling inden for det relevante udgiftsområde i den flerårige finansielle ramme (FFR) Medlemsstaterne skal have mulighed for at overføre op til 7,5 % af deres tildeling under samhørighedsinstrumenterne (op til 26,9 mia. EUR) og 12,5 % af deres tildeling under ELFUL (op til 7,5 mia. EUR) til genopretnings- og resiliensfaciliteten med henblik på at finansiere foranstaltninger, der indgår i REPowerEU-kapitlet. Det kræver ikke en revision af de relevante udgiftsområder i den flerårige finansielle ramme.

– kræver anvendelse af den uudnyttede margen under det relevante udgiftsområde i FFR og/eller anvendelse af særlige instrumenter som fastlagt i FFR-forordningen Gør rede for behovet med angivelse af de berørte udgiftsområder og budgetposter, de beløb, der er tale om, og de instrumenter, der foreslås anvendt. – kræver en revision af FFR. Gør rede for behovet med angivelse af de berørte udgiftsområder og budgetposter og de beløb, der er tale om. 3.2.5.Bidrag fra tredjemand Forslaget/initiativet: – indeholder ikke bestemmelser om samfinansiering med tredjemand – indeholder bestemmelser om samfinansiering med tredjemand, jf. følgende overslag: Bevillinger i mio. EUR (tre decimaler) År

n År

n+1 År

n+2 År

n+3 Indsæt så mange år som nødvendigt for at vise virkningernes varighed (jf. punkt 1.6) I alt Angiv det organ, der deltager i samfinansieringen Samfinansierede bevillinger I ALT

3.3.Anslåede virkninger for indtægterne – Forslaget/initiativet har ingen finansielle virkninger for indtægterne. – Forslaget/initiativet har følgende finansielle virkninger: – for egne indtægter – for andre indtægter –Angiv, om indtægterne er formålsbestemte  i mio. EUR (tre decimaler) Indtægtspost på budgettet Bevillinger til rådighed i indeværende regnskabsår Forslagets/initiativets virkninger 2023 2024 År

n+2 År

n+3 Indsæt så mange år som nødvendigt for at vise virkningernes varighed (jf. punkt 1.6) Artikel … p.m p.m p.m p.m For indtægter, der er formålsbestemte, angives det, hvilke af budgettets udgiftsposter der berøres.